Document ID: 32014L0102

SMERNICA RADY 2014/102/EÚ
zo 7. novembra 2014,
ktorou sa upravuje smernica Európskeho parlamentu a Rady 2013/34/EÚ o ročných účtovných závierkach, konsolidovaných účtovných závierkach a súvisiacich správach určitých druhov podnikov z dôvodu pristúpenia Chorvátskej republiky
(Text s významom pre EHP)
RADA EURÓPSKEJ ÚNIE,
so zreteľom na Zmluvu o fungovaní Európskej únie,
so zreteľom na Akt o pristúpení Chorvátska, a najmä na jeho článok 50,
so zreteľom na návrh Európskej komisie,
keďže:
(1)
Podľa článku 50 Aktu o pristúpení Chorvátska, ak si akty inštitúcií prijaté pred pristúpením vyžadujú úpravy z dôvodu pristúpenia, pričom nevyhnutné úpravy neboli uvedené v akte o pristúpení ani v jeho prílohách, Rada na tento účel kvalifikovanou väčšinou prijme na návrh Komisie potrebné akty, ak pôvodný akt nebol prijatý Komisiou.
(2)
Príslušné druhy chorvátskych podnikov by sa mali zahrnúť do príloh I a II k smernici Európskeho parlamentu a Rady 2013/34/EÚ (1) s cieľom stanoviť príslušný rozsah pôsobnosti pre uplatňovanie koordinačných opatrení stanovených v uvedenej smernici v Chorvátsku. Rozsah zmien by sa mal obmedziť na technické úpravy vyžadované z dôvodu pristúpenia Chorvátska.
(3)
Smernica 2013/34/EÚ by sa preto mala zodpovedajúcim spôsobom zmeniť,
PRIJALA TÚTO SMERNICU:
Článok 1
Smernica 2013/34/EÚ sa mení tak, ako je uvedené v prílohe k tejto smernici.
Článok 2
1. Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 20. júla 2015. Bezodkladne o tom informujú Komisiu.
Členské štáty môžu stanoviť, že opatrenia uvedené v prvom pododseku sa prvýkrát použijú na účtovné závierky za účtovný rok začínajúci sa 1. januára 2016 alebo počas kalendárneho roku 2016.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 3
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 7. novembra 2014

Labels: 12
4
15
18